钦定古今图书集成/理学汇编/学行典/第267卷 > 邓孝甫
## 钦定古今图书集成/理学汇编/学行典/第267卷 > 邓孝甫

按《宋史隐逸传》：“邓孝甫，字成之，临川人。第进士，历陈
留尉、万载、永明令，知上饶县。积官奉议郎，提点开封
府界河渠。坐事去官，遂闭户著书，不复言仕。元符末，
诏求直言。孝甫年八十一，上书云：‘乱天下者，新法也。
末流之祸，将不可胜言。今宜以时更化，纯法祖宗’。”因论熙宁而下，权臣迭起，欺世误国，历指其事而枚数
其人。蔡京嫉之，谓为诋讪宗庙，削籍，羁筠州。崇宁《去
党碑》，释逐臣，同类者五十三人，其五十人得归，惟孝
甫与范柔中、封觉民独否，遂卒于筠。且死，命幼孙名
世执笔，口占百馀言，其略曰：“予自谓山中宰相，虚有
其才也；自谓文昌先生，虚有其词也。不得大用于盛
世，亦无憾焉，盖有天命尔。”所论述，有“《卜世大其龟》《伊
周、素蕴》《义命》《杂著》《太平策要》”等凡二百五十馀篇。